Saak teen Krejcir se vrou en seun uitgestel | Maroela Media
Die saak teen Radovan Krejcir se vrou en seun is Donderdag in die gespesialiseerde handelsmisdaadhof in Pretoria uitgestel.
Katerina Krejcirova en Dennis het in die hof verskyn in verband met 'n gesteelde voertuig wat op hul eiendom aangetref is. Hulle is op 28 Februarie in hegtenis geneem en is albei dieselfde dag op 'n waarskuwing vrygelaat, nadat Krejcirova 'n dringende aansoek by die Pretoriase hooggeregshof ingedien het.
Sy is by die Palm Ridge-landdroshof in hegtenis geneem terwyl sy haar man se aansoek om borgtog bygewoon het.
Die staat het Donderdag uitstel versoek, aangesien die ondersoek voortduur.
Annelene van der Heever, Krejcirova en Dennis se prokureur, het die "uitgerekte uitstel" teengestaan. "Ons het die Suid-Afrikaanse Polisiediens die geleentheid gebied om met die beskuldigdes te vergader," het Van der Heever gesê. "Hulle het voortgegaan en hulle in hegtenis geneem. Nou sê hulle aan die hof die ondersoek duur voort."
Volgens Van der Heever het die polisie die twee in hegtenis geneem sonder om die saak te ondersoek.
'n Hofdatum sal bepaal word wanneer die saak weer op 10 April in die hof voorkom.
Die staat beweer die twee het 'n Volkswagen Amarok-voertuig aangekoop met vervalsde dokumentasie. -SAPA